b"\n_START_ARTICLE_\nLuci Corneli Escipi\xc3\xb3 Barbat\n_START_SECTION_\nBatalla de Volterra, 298 aC\n_START_PARAGRAPH_\nEl conflicte entre la Rep\xc3\xbablica Romana i Etr\xc3\xbaria es va iniciar abans de l'any 298 aC, quan els etruscs, en alian\xc3\xa7a amb una tribu de mercenaris gals, van decidir envair-los. Aix\xc3\xb2 suposava la violaci\xc3\xb3 d'un antic tractat de pau amb Roma. Els gals van abandonar la lluita i els etruscs es van trobar sols davant l'ex\xc3\xa8rcit rom\xc3\xa0 comandat pel c\xc3\xb2nsol Tit Manli, el qual va morir durant la batalla en caure del seu cavall. Per substituir-lo, a Roma van escollir a Marc Valeri Corv, el qual es va unir a l'ex\xc3\xa8rcit que encara estava a Etr\xc3\xbaria. Des d'all\xc3\xa0 va comen\xc3\xa7ar a devastar el territori etrusc, esperant provocar que aquests entressin en batalla, per\xc3\xb2 no van caure en la provocaci\xc3\xb3._NEWLINE_L'any 298 aC Appi Claudi, seguit per Publi Sulpici van assumir el govern com a interreges , per raons avui desconegudes. Sulpici va convocar eleccions i van entrar com a c\xc3\xb2nsols: Escipi\xc3\xb3 Barbat i Gneu Fulvi M\xc3\xa0xim Centumal. Els lucans es van presentar davant el senat rom\xc3\xa0 i van declarar que els samnites estaven devastant el seu pa\xc3\xads, per la qual cosa sol\xc2\xb7licitaven l'ajuda romana a canvi d'un pacte d'amistat i ostatges. El senat, havent deliberat l'assumpte, van enviar ambaixadors als samnites per demanar-los que abandonessin el territori ocupat. Els l\xc3\xadders de l'ex\xc3\xa8rcit samnita van respondre que si entraven al Samni mai en sortirien vius. En conseq\xc3\xbc\xc3\xa8ncia el senat va declarar la guerra contra els samnites. A Escipi\xc3\xb3 Barbat li va tocar comandar l'ex\xc3\xa8rcit a Etr\xc3\xbaria mentre que M\xc3\xa0xim Centumal es va fer c\xc3\xa0rrec d'iniciar la campanya del que es va dir tercera guerra samnita._NEWLINE_Els etruscs van atacar immediatament, abans que arribessin a Volterra. Despr\xc3\xa9s de tot un dia de lluitant sense resultat favorable per a cap dels dos b\xc3\xa0ndols, els etruscs es van retirar de nit cap a les seves ciutats fortificades abandonant el camp de batalla i el seu equipament en mans dels romans. Escipi\xc3\xb3 Barbat va acampar el seu ex\xc3\xa8rcit a la frontera amb Etr\xc3\xbaria i va liderar una for\xc3\xa7a lleugera que, encara que no es va enfrontar amb els enemics, per\xc3\xb2 els va deixar empobrits, ja que va devastar el territori.\n_START_SECTION_\nBatalla de Tifernum, 297 aC\n_START_PARAGRAPH_\nL'any seg\xc3\xbcent els etruscs van demanar la pau. Als c\xc3\xb2nsols escollits per l'any 297 aC, Quint Fabi M\xc3\xa0xim Rul\xc2\xb7li\xc3\xa0 i Publi Decius Mus, se'ls va encomanar llan\xc3\xa7ar una ofensiva contra el Samnium. Escipi\xc3\xb3 Barbat hi va anar com a general lloctinent (legatus), sota les ordres de Fabi M\xc3\xa0xim. Mentre avan\xc3\xa7aven cap al Samni, els samnites van provar de sorprendre'ls en una emboscada a la vall de Tifernum. All\xc3\xa0 hi van estacionar un grup de soldats per atreure els romans, mentre el gruix de l'ex\xc3\xa8rcit es mantenia amagat a les muntanyes. Fabi M\xc3\xa0xim va intuir el parany i va fer pujar els seus soldats en formaci\xc3\xb3 quadrangular cap on s'imaginava que estaven ocults els samnites i els va emp\xc3\xa8nyer cap a baix on van entrar en batalla de la manera convencional: una l\xc3\xadnia contra l'altra._NEWLINE_Incapa\xc3\xa7 d'obtenir vict\xc3\xb2ria, Fabi M\xc3\xa0xim va fer retirar els llancers de la legi\xc3\xb3 I i els va posar sota el comandament d'Escipi\xc3\xb3 Barbat que, sigil\xc2\xb7losament els va col\xc2\xb7locar envoltant el flanc enemic per les muntanyes de les que n'havien baixat els samnites. Els va donar ordre d'atacar coordinadament al mateix temps que la cavalleria carregava amb vigor contra la l\xc3\xadnia samnita. L'estrat\xc3\xa8gia no va funcionar com s'esperava: la cavalleria va comen\xc3\xa7ar massa aviat i de seguida van ser anul\xc2\xb7lats. Els samnites van comen\xc3\xa7ar a trencar la l\xc3\xadnia ofensiva romana, per\xc3\xb2 els soldats d'Escipi\xc3\xb3 Barbat van apar\xc3\xa8ixer als turons i els devien prendre per la legi\xc3\xb3 II, comandada per Deci Mus, ja que van entrar en p\xc3\xa0nic i van abandonar el camp de batalla. Amb les presses, van deixar enrere  23 estendards i 3.400 ferits, mentre que 830 samnites van ser fets presoners. De fet, Deci Mus i la legi\xc3\xb3 II estaven bastant lluny cap al sud.\n_START_SECTION_\nCampanyes sota Claudi i Flamma, 296 aC\n_START_PARAGRAPH_\nHavent desfet l'ex\xc3\xa8rcit samnita, ambd\xc3\xb3s c\xc3\xb2nsols van romandre al Samni, devastant el territori durant uns cinc mesos, fins que es van fer noves eleccions. Deci Mus va viatjar pel pa\xc3\xads guiant successivament 45 operacions, mentre Fabi M\xc3\xa0xim va fer el mateix des de 86 campaments. Despr\xc3\xa9s de les eleccions els nous c\xc3\xb2nsols els van donar ordres de continuar la guerra al Samni durant sis mesos m\xc3\xa9s, cadascun d'ells amb el rang de proc\xc3\xb2nsol. L'ex\xc3\xa8rcit samnita, comandat per Gel\xc2\xb7li Egnaci, incapa\xc3\xa7 de seguir al Samni, va oferir els seus serveis a Etr\xc3\xbaria, pa\xc3\xads que el va acceptar. Egnaci va conv\xc3\xa8ncer els umbres d'unir-se a la lluita contra Roma i a m\xc3\xa9s va aplegar un grup de mercenaris gals. Va convocar tots els caps de tribus etrusques i va aconseguir que declaressin que valia m\xc3\xa9s una guerra per la llibertat que una pau que els conduiria a la servitud._NEWLINE_En saber el senat rom\xc3\xa0 les circumst\xc3\xa0ncies de perill en qu\xc3\xa8 estaven, van enviar Appi Claudi cap a Etr\xc3\xbaria comandant la legi\xc3\xb3 I i la IV, m\xc3\xa9s una tropa de 12.000 aliats. i va haver diversos combats no decisius. El segon c\xc3\xb2nsol de l'any 296 aC, Luci Flamma, va anar a ajudar els dos proc\xc3\xb2nsols, quan els lucans \xe2\x80\x94que formaven part de les forces aliades romanes\xe2\x80\x94 van desertar al b\xc3\xa0ndol contrari, sembla que influ\xc3\xafts o compadits per uns ciutadans samnites. Luci Flamma va dir que havia rebut una carta d'Appi Claudi demanant-li suport militar, cosa que Claudi va negar m\xc3\xa9s tard. Fabi M\xc3\xa0xim \xe2\x80\x94probablement acompanyat encara per Escipi\xc3\xb3 Barbat\xe2\x80\x94 va ser enviat a reduir els lucans._NEWLINE_A Appi Claudi li va fer poca gr\xc3\xa0cia trobar-se'l i li va manar que marx\xc3\xa9s, per\xc3\xb2 tots els oficials van insistir que Fabi i Escipi\xc3\xb3 es quedessin. Aquesta reclamaci\xc3\xb3 la van fer a crit pelat, de manera que els enemics acampats no gaire lluny els van sentir i, alarmats, es van preparar per entrar en batalla. Appi Claudi va haver de cedir i preparar-se tamb\xc3\xa9 per al combat. Els romans van atacar amb molta ferotgia, amb Appi Claudi al capdavant cont\xc3\xadnuament invocant la deessa de la guerra, Bellona. Van aconseguir fer recular els lucans, en van matar 7.300 i en van capturar 2.120._NEWLINE_Mentrestant, les forces redu\xc3\xafdes de Fabi M\xc3\xa0xim i Deci Mus no van poder van poder dominar els samnites i aquests van reclutar un altre ex\xc3\xa8rcit amb el qu\xc3\xa8 van envair Camp\xc3\xa0nia. Quan hi va arribar, for\xc3\xa7ant la marxa, el grup de Luci Flamma, li va arribar la not\xc3\xadcia que els samnites estaven acampats a la vora del riu Volturnus, ja de tornada cap al Samni. L'ex\xc3\xa8rcit rom\xc3\xa0 va preparar una emboscada a la sortida del campament samnita, ja que Luci Flamma havia enviat la nit abans espies que li van confirmar que es preparaven per marxar a trenc d'alba cap al seu territori. Flamma va permetre que els primers de la filera sortissin sense problemes i va atacar m\xc3\xa9s endavant, de manera que els samnites van quedar dividits. Van quedar lliures 7.400 romans que els samnites havien capturat en altres batalles i es van unir als seus compatriotes en la lluita. En acabar el dia els romans havien matat 6.000 soldats, i pres 2.500 samnites com a presoners, entre els quals hi havia quatre tribuns militars i el general Estaci Minaci, a m\xc3\xa9s van capturar 30 estendards. L'esperan\xc3\xa7a samnita de domini sobre el sud de la pen\xc3\xadnsula It\xc3\xa0lica es va esvair. Tanmateix, van arribar not\xc3\xadcies de Roma que Gel\xc2\xb7li Egnaci havia aixecat un altre ex\xc3\xa8rcit al nord. El senat, com a mesura desesperada, va mobilitzar el darrer contingent amb una lleva que inclo\xc3\xafa fills de lliberts, adolescents, i homes que, en altres circumst\xc3\xa0ncies haurien sigut considerats massa grans.\n_START_SECTION_\nPropretor, 295 aC\n_START_PARAGRAPH_\nLuci Flamma va tornar a Roma per convocar les eleccions del 295 aC: Flabi M\xc3\xa0xim i Deci Mus van tornar a ser escollits, amb Appi Claudi com a pretor. Fabi M\xc3\xa0xim va demanar que el deslliuressin de les obligacions que normalment tenia un c\xc3\xb2nsol i marxar r\xc3\xa0pidament cap a Etr\xc3\xbaria i, despr\xc3\xa9s d'un intens debat, el senat li va concedir. En arribar a Etr\xc3\xbaria, va rellevar Claudi del comandament amb dures cr\xc3\xadtiques de no haver fet res, ni tan sols patrullar la zona. Fabi M\xc3\xa0xim va ser cridat a Roma per donar explicacions de la seva actitud envers Appi Claudi. Escipi\xc3\xb3 Barbat surt en el relat quan va declarar que havia estat sota les ordres de Fabi M\xc3\xa0xim tot el temps. M\xc3\xa0xim, que no tenia cap queixa d'Escipi\xc3\xb3 Barbat, el va nomenar propretor de la legi\xc3\xb3 II, estacionada temporalment a Clusium."